قررات غرفة الجنايات بمحكمة الاستئناف فكازا، اليوم الثلاثاء، تأخير جلسة محاكمة الصحافي المعتقل عمر الراضي والصحافي عماد استيتو، حتى للثلاثاء الجاي 29 يونيو. وفالوقت اللي امتثلو المتهمين قدام هيئة الحكم، غابت المشتكية بهما، حفصة بوطاهر، فيما حضر الدفاع اللي كينوب عليها. وجلسة اليوم خصصت للتعقيب على تدخل النيابة العامة بخصوص الدفوعات الشكلية. ودخلات المحكمة الملف للمداولة، من اجل البث فالدفوعات الشكلية اللي تقدمو بيها هيئة دفاع المطالبة بالحق المدني، والمتهمين الراضي واستيتو، وهذا سبب التأخير. وجددو دفاع الراضي الطلب بتمكينهم من الشهادة الطبية اللي دلات بيها بوطاهر فمواجهة هذ الأخير اللي اتهماتو باغتصابها، وتكون مكتوبة باللغة العربية كيف كينص على هذشي القانون، على اعتبار ان الراضي ودفاعو معنيين ايضا بيها. وجدد دفاع الراضي كءلك ملتمسهم للمحكمة بإجراء خبرة طبية ونفسية على المشتكية، وهو الملتمس اللي سبق للنيابة العامة رفضاتو، وأكدو أن هذ الخبرة من الممكن تعاون الطرفين معا فهذ القضية. وكانت رفضات النيابة العامة الاستماع لمصرح، كيقول أنه كان حاضر لواقعة الاغتصاب، كيف رفضات استدعاء ممثلين عن منظمات دولية. وعرف مدخل محكمة الاستئناف هذ الصباح تنفيذ جوج وقفات احتجاجية، وحدة تضامنا مع الراضي واستيتو والصحافي سليمان الريسوني المضرب عن الطعام لمدة 76 يوم، واللي تحاكم حتى هو فنفس اليوم، ووقفة اخرى للمتضامنين مع بوطاهر والمشتكي بالريسوني، آدم. وحضر لوقفة انصار الريسوني والراضي، اليوم، الأمين العام لمنظمة مراسلون بلا حدود، كريستوفر ديلوار، اللي طلب من الملك محمد السادس بالتدخل لإنقاذ الصحافيات، خصوصا وان حالتهم الصحية متدهورة وهذا يقدر “ينذر لكارثة إنسانية”، حسب تعبيرو للصحافة. ويتابع الراضي بتهم التخابر مع دولة أجنبية والاغتصاب، بينما استيتو فمتابع بالمشاركة فالاغتصاب فهذ القضية، أما الريسوني فمتابع فملف اخر بجناية احتجاز الشاب آدم وهتك عرضو بالعنف. 
دفاع الراضي واستيتو متشبت بملتمس الخبرة الطبية والنفسية على حفصة بوطاهر: غادي يخدم الطرفين.. والمحاكمة تأجلات